Alþingi samþykkti í gær breytingar ríkisstjórnarinnar á tekjuskattskerfinu . Með breytingunum verður innleitt þriðja skattþrepið sem tryggja á þeim tekjulægstu 120 þúsund króna skattalækkun árið 2021 . Ávinningurinn af lækkuninni á jafnframt að skila sér til allra tekjutíunda en þó mest til þeirra sem lægstar hafa tekjurnar . Með samþykkt frumvarpsins er ein af grundvallarforsendum lífskjarasamninganna efnd og samkvæmt leiðtogum ríkisstjórnarinnar er þessi breyting ein af stóru málum kjörtímabilsins . Hluti lífskjarasamninganna efndur Þegar skrifað var undir hina svokölluðu lífskjarasamninga í apríl var ein meginforsenda þess að verkalýðsfélög , sem fara með samningsumboð fyrir um helming íslensks vinnumarkaðar , skrifuðu undir sú að ríkisstjórnin lagði fram langan loforðalista um aðgerðir sem hún ætlaði að grípa til svo hægt yrði að ná saman um hóflegar launahækkanir . Kostnaður vegna aðgerðanna var metinn á um 80 milljarða króna á samningstímabilinu . Ein þeirra aðgerða eru kerfisbreytingar á tekjuskattkerfi einstaklinga með tilheyrandi skattalækkun . Stjórnvöld boðuðu að bæta við þriðja skattþrepinu sem tryggja ætti lægstu launahópunum töluverða skattalækkun á mánuði . Fjármálaráðherra lagði síðan fram frumvarp um breytingar á lögum um tekjuskatt í september og var frumvarpið líkt og áður segir samþykkt á Alþingi í gær . Auglýsing Efsta þrepið helst óbreytt Breytingarnar felast í því að tekjuskattur verður lækkaður í tveimur áföngum . Annars vegar þann 1. janúar 2020 og hins vegar þann 1. janúar 2021 . Innleitt verður nýtt lægra grunnþrep , sem verður 20,6 prósent á næsti ári og lækkar í 17 prósent árið 2021 eða 5,5 prósentustigum lægra en núverandi grunnþrep . Í kjölfar breytinganna munu skattgreiðslur fólks við fyrstu þrepamörkin lækka um 42 þúsund krónur á næsta ári , en þá hefur verið tekið tillit til lækkunar persónuafsláttar sem beitt er í samspili við upptöku nýs lægsta þreps í skattkerfinu . Þegar breytingin verður hins vegar komin að fullu fram þá nemur lækkunin á tekjuskatti þessa hóps rúmlega 120 þúsund krónur á ári , að því er fram kemur í fréttatilkynningu Stjórnarráðsins . Þá verður milliþrep skattkerfisins 22,75 prósent á næsta ári í kjölfar breytinganna en hækkar í 23,5 prósent árið eftir . Efsta þrep verður óbreytt eða 31,8 prósent . Við staðgreiðslu skatta bætist síðan útsvar sveitarfélaga sem er að meðaltali 14,44% óháð tekjum . Tekjur frá 0 til 330.225 krónur á mánuði falla undir fyrsta þrepið , tekjur á bilinu 330.226 til 927.087 undir annað þrepið og tekjur yfir 927.087 undir þriðja þrepið . Stóð aldrei til að setja á hátekjuskatt Þegar ríkisstjórnin kynnti fyrst hugmyndir sínar um þriggja þrepa skattkerfi á fundi með forsvarsmönnum vinnumarkaðsins í febrúar síðastliðnum þá féllu þær í grýttan farveg . Í kjölfarið benti Katrín Jakobsdóttir forsætisráðherra á , í viðtali við Morgunútvarp Rásar 2 , að ríkisstjórnin hefði ekki aðeins kynnt skattkerfisbreytingar heldur einnig tillögur um að lengja fæðingarorlofið í tólf mánuði , tryggja félagslegar lausnir í húsnæðismálum og ráðast í alvöru aðgerðir gegn félagslegum undirboðum . Hún sagði jafnframt nýja skattþrepið vera töluverðar umbætur fyrir lægsta tekjuhópinn og að þriggja þrepa kerfi væri í raun „ prógressívt “ skattkerfi . Aðspurð hvort að skoðað hefði verið að setja á hátekjuskatt svaraði Katrín að það hefði væntanlega legið fyrir frá því að þau mynduðu þessa ríkisstjórn að þau væru ekki að fara setja á hátekjuskatt . Skiptar skoðanir voru þó um þessar breytingar ríkisstjórnarinnar og sköpuðust heitar umræður við þriðju atkvæðagreiðslu frumvarpsins í gær . Bjarni Benediktsson , fjármála - og efnahagsráðherra , sagði umræðuna „ algjörlega kostulega um þessar mikilvægu skattabreytingar “ . „ Samfylkingin vill ekki málið af því það hefði átt að hækka skatta , Miðflokkurinn vill ekki svona , Viðreisn þetta er eiginlega skattahækkun og Píratar tala um þá sem eru undir 300 þúsund krónum en þeir sem eru komnir í 280 þúsund krónum borga ekki skatt til ríkisins . Við tökum enga skatta af fólki sem er með 280 þúsund krónur í laun , allir þeir skattar fara til sveitarfélaga . Skattalækkun er skattalækkun gott fólk og maður á að styðja slíkt mál , “ sagði Bjarni en frumvarpið var að lokum samþykkt með 32 atkvæðum , 23 greiddu ekki atkvæði og 8 voru fjarstaddir . Hægt að skoða breytingar á eigin skattbyrði Á vef Stjórnarráðsins geta einstaklingar reiknað út í þar til gerðri reiknivél hvernig skattbyrði þeirra mun breytast á næsta ári og árið 2021 . Tekin eru dæmi úr reiknivélinni um manneskja sem er með 280 þúsund krónur í tekjur á mánuði en í kjölfar breytinganna mun hún greiða 69.792 krónum minna í tekjuskatt á ári þar sem eftir breytinguna mun sú manneskja ekki þurfa greiða neinn tekjuskatt til ríkisins því persónuafsláttur verður hærri en álagður tekjuskattur . Öll hennar staðgreiðsla fer til sveitarfélagsins . Tekjuskattur einstaklings með 370 þúsund í tekjur á mánuði lækkar um 124.620 krónur á ári í kjölfar breytinganna og tekjuskattur þess sem er með 835 þúsund í tekjur á mánuði lækkar um 72 þúsund á ári . Í heildina mun tekjuskattur einstaklinga lækka um 5,5 milljarða króna á komandi ári og árið 2020 mun lækkunin nema alls 21 milljarði . Auk lækkunar tekjuskatts kemur til framkvæmdar seinni hluti 0,5 prósentustiga lækkunar tryggingargjalds , en gjaldið var lækkað um 0,25 prósentustig í upphafi árs 2019 . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .